Kievul se aşteaptă să primească primele sale avioane de luptă F-16 de la aliaţii săi occidentali în iunie sau iulie, a declarat vineri o sursă militară ucraineană de rang înalt.
Ucraina a vrut să se doteze cu avioane de luptă F-16, fabricate în SUA, care să o ajute să contracareze superioritatea forţelor aeriene ale Rusiei în războiul declanşat de Moscova în urmă cu peste doi ani. Sursa militară nu a precizat ce ţară va furniza Kievului avioanele.
Până în prezent, Danemarca, Olanda, Norvegia şi Belgia s-au angajat să trimită F-16 Ucrainei.
Purtătorul de cuvânt al forţelor aeriene ucrainene, Ilia Evlaş, a declarat săptămâna aceasta că unii piloţi ucraineni îşi încheie pregătirea pentru a pilota avioanele de luptă.
Piloţii şi personalul de la sol au fost instruiţi luni de zile de parteneri occidentali ai Ucrainei.
Armata ucraineană a fost nevoită să se bazeze pe o flotă relativ mică de avioane din epoca sovietică în lupta sa împotriva invaziei ruse la scara largă, lansată în februarie 2022.
Cu forţele ruseşti care avansează lent în regiunea Donbas, în est, şi lansează un nou asalt în nord-est, lângă oraşul Harkov, oficialii ucraineni consideră livrarea avioanelor F-16 un element vital pentru forţele aeriene.